《送陈梦得省闱一首》
宋代·苏籀

棘闱春晓鏁南宫，文柄伊人掌握雄。
巧射穿杨惊破的，克家长箭挟良弓。
怀经负笈云霞集，出手成卢月桂藂。
玉殿赐袍黄纸诏，布衣驰骛黑头公。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。